Π.Α.Ο. Δάφνη Αθηνών

Ο **Ποδοσφαιρικός Αθλητικός Όμιλος Δάφνη Αθηνών** ήταν αθλητικό σωματείο με έδρα τη συνοικία του Μεταξουργείου της Αθήνας. Επίσημο έτος ίδρυσης του συλλόγου ήταν το 1920 και έχει χρώματα το μπλε και το λευκό. Ήταν ένα από τα παλιότερα και πιο ιστορικά αθλητικά σωματεία των Αθηνών.

Αρχικά, ιδρύθηκε ως αμιγώς ποδοσφαιρικό σωματείο και αποτελούσε από τα πρώτα επίσημα αναγνωρισμένα ποδοσφαιρικά σωματεία της Ελλάδας, με αριθμό μητρώου ΕΠΟ 4. Με εξαίρεση τις χρονιές 2012-13 και 2013-14, η Δάφνη Αθηνών συμμετείχε ανελλιπώς στα πρωταθλήματα της Ε.Π.Σ. Αθηνών μέχρι το 2020 που έκανε συμφωνία με τον Απόλλωνα Σμύρνης, παίρνοντας την ονομασία **Απόλλων Αθηνών - Δάφνη.** 

Εκτός από το ποδόσφαιρο διατηρούσε και τμήμα μπάσκετ, το οποίο πρωτοϊδρύθηκε το 1949. Τα ιδιόκτητα γραφεία του συλλόγου βρίσκονταν στην οδό Βιργανίας Μπενάκη 19-21 και σε αυτά στεγαζόταν μικρό ιστορικό αθλητικό μουσείο με πολλές φωτογραφίες και ντοκουμέντα.

## Ιστορική αναδρομή
μικρογραφία|δεξιά|150px|Παλαιότερο έμβλημα του ποδοσφαιρικού τμήματος της Δάφνης.
μικρογραφία|δεξιά|150px|Παλαιότερο λογότυπο του τμήματος καλαθοσφαίρισης του συλλόγου.
Ιδρύθηκε το 1920 στη συνοικία του Μεταξουργείου της Αθήνας από τους Ρουχωτά, Σιδέρη, Ζαΐρα, Χρυσοχίου, Ιατρού, Λάϊου, Καραμέρο, Γαβριήλ, Αρβανίτη, Αραβαντινό, Γεννηματά, Λιακόπουλο κ.α. Αρχικά αγωνίστηκε ως ανεπίσημο σωματείο και το 1926 αναγνωρίστηκε επίσημα και εντάχθηκε στη δύναμη της Ε.Π.Σ. Αθηνών, ξεκινώντας την επίσημη αγωνιστική της πορεία από το πρωτάθλημα της Γ΄ Κατηγορίας. Πρώτος επίσημος αγώνας πρωταθλήματος ήταν με αντίπαλο τον Εργατικό στο γήπεδο της Λεωφόρου, όπου και επικράτησε με 1-0.

### Πορεία πριν την καθιέρωση των Εθνικών κατηγοριών (1926-1959)
left|thumb|250px|Η ομάδα της Δάφνης τη σεζον 1935-36, που κέρδισε την άνοδο στην Α΄ ΕΠΣΑ για πρώτη φορά. Διακρίνονται όρθιοι από τα αριστερά προς τα δεξιά οι Κωνσταντινίδης, Αυρώνης, Ηλιάδης, Πρασάς, Μουστάκας, Μπεκατώρος 2, Ραφελέτος και καθιστοί οι Πασχαλίδης, Καρύδης, Γουλιαδίτης και Μπεκατώρος 1. Με το λευκό κοστούμι ο Γενικός Αρχηγός και ένας εκ των ιδρυτών της Δάφνης, Παύλος Ζαΐρας.
left|thumb|250px|Η επιθετική πεντάδα της Δάφνης τη σεζον 1938-39: Ξύδας, Λυχούδης, Τόμπρος, Δρούλιας, Ψαράκης.
Τα πρώτα χρόνια της πορείας της στα επίσημα πρωταθλήματα της Ε.Π.Σ. Αθηνών βρισκόταν μεταξύ Β και Γ Κατηγορίας. Τελικά την σεζόν 1935-1936 κατέκτησε το πρωτάθλημα στην Β Κατηγορία και εν τέλει την άνοδο μετά από αγώνες μπαράζ με τον Αστέρα Αθηνών , τον Ατρόμητο και τον Αττικό. 

Στην Α Κατηγορία παρέμεινε ως και την σεζόν 1939-1940 όταν τερμάτισε 8η και αγωνίστηκε σε αγώνες μπαράζ με τον πρωταθλητή της Β Κατηγορίας Αρίωνα Κολοωνακίου με αποτέλεσμα να υποβιβαστεί. 

Μετά την λήξη του Β Παγκοσμίου πολέμου, που είχε αναστείλει κάθε αθλητική δραστηριότητα, η Δάφνη βρέθηκε στην Β Κατηγορία για τρείς σεζόν. Τελικά τη σεζόν 1946-1947 κατέκτησε το πρωτάθλημα στη Β Κατηγορία και επανήλθε στην Α. 

Στην Α Κατηγορία αγωνίστηκε μέχρι την σεζόν 1949-1950 που υποβιβάστηκε. Στην τριετία όμως που αγωνίστηκε μεταξύ των μεγαλύτερων ομάδων της Αθήνας πέτυχε ιστορικά αποτελέσματα. Αρχικά τη σεζόν 1948-1949 απέσπασε ισοπαλία 2-2 από την ΑΕΚ και εν συνεχεία τη σεζόν 1949-1950 επικράτησε του Παναθηναϊκού 2 φορές στην Λεωφόρο. Μία ως γηπεδούχος 1-0 και μία ως φιλοξενούμενη με 2-3. 

Την σεζόν 1950-1951 αν και κατέκτησε το Πρωτάθλημα της Α2 δεν κατάφερε να επιστρέψει στην Α Κατηγορία αφού ηττήθηκε σε μπαράζ από τον Φωστήρα. Ακριβώς το ίδιο σενάριο επαναλήφθηκε την σεζόν 1956-1957 με την Δάφνη να κατακτά το Πρωτάθλημα στην Α2 μετά από 6 χρόνια μέτριας παρουσίας στην κατηγορία αλλά εν τέλει να μην ανεβαίνει κατηγορία αφού χάνει σε μπαράζ πάλι από τον Φωστήρα με το βαρύ 5-1. 

### Πορεία μετά την καθιέρωση των Εθνικών κατηγορίων

Με την ίδρυση της Α Εθνικής τα πρωταθλήματα της Ε.Π.Σ. Αθηνών έχασαν τη δυναμική τους αφού οι μεγάλες ομάδες δε συμμετείχαν πλέον σε αυτά. Η Δάφνη βρέθηκε στην Α Κατηγορία μετά την αναδιάρθρωση που είχε γίνει από την προηγούμενη σεζόν 1958-1959. Στην ανανεωμένη Α Κατηγορία η Δάφνη συμμετείχε μέχρι την σεζόν 1962-1963 όταν υποβιβάστηκε ως 11η ανάμεσα σε 13 ομάδες.

Τη σεζόν 1966-1967 η Δάφνη τερμάτισε 3η στην Α1 Κατηγορία ,αν και αρχικά έχασε την άνοδο γνωρίζοντας ήττα 4-0 σε μπαράζ με τον Αχαρναϊκό , τελικά πήρε την άνοδο λόγο των συγχωνεύσεων πολλών σωματείων που είχε επιβάλει η Χούντα. Αγωνίστηκε στην κατηγορία μέχρι την σεζόν 1969-1970 όταν και υποβιβάστηκε. Την επόμενη χρονιά κατέκτησε ξανά το Πρωτάθλημα στη Β Κατηγορία και επέστρεψε στην Α για να υποβιβαστεί ξανά τη σεζόν 1971-1972.  

Ακολούθησαν 7 χρόνια παραμονής στην Β Κατηγορία ώσπου την σεζόν 1978-1979 η Δάφνη κατέκτησε το Πρωτάθλημα στον 2ο όμιλο της Β Κατηγορίας και επέστρεψε στην Α Κατηγορία της Ε.Π.Σ. Αθηνών. Αγωνίστηκε για 4 χρόνια και τελικά υποβιβάστηκε την σεζόν 1982-1983 τερματίζοντας τελευταία με 23 βαθμούς. 

Από την σεζόν 1983-1984 και για τα επόμενα 6 χρόνια, η Δάφνη αγωνίστηκε στη Β Κατηγορία χωρίς να διεκδικήσει άνοδο αλλά και χωρίς να κινδυνεύσει. Τη σεζόν 1989-1990 αν και τερμάτισε στην μέση του βαθμολογικού πίνακα της Β Κατηγορίας δέχθηκε πρόσκληση να συμμετάσχει στην Α Κατηγορία στην θέση του Ακάδημου Αμαρουσίου που είχε αποχωρήσει εθελούσια. Η Παρουσία της όμως στην Α Κατηγορία την σεζόν 1990-1991 έληξε άδοξα με τον υποβιβασμό της ομάδας.  

Tη σεζόν 1992-1993 η Δάφνη έπαιξε μπαράζ για να επιστρέψει στην Α Κατηγορία αλλά δεν κατάφερε να προβιβαστεί αφού έχασε από τον Ήφαιστο Περιστερίου με 2-1 στο μπαράζ που έγινε σε ουδέτερο γήπεδο. Tη σεζόν 1997-1998 η Δάφνη υποβιβάστηκε στη Γ Κατηγορία της Ε.Π.Σ. Αθηνών για πρώτη φορά στην ιστορία της αφού τερμάτισε 17η ανάμεσα σε 18 ομάδες.   

Ακολούθησαν 5 χρόνια στη Γ Κατηγορία πριν η ομάδα κατακτήσει το Πρωτάθλημα στη Γ Κατηγορία τη σεζόν 2002-2003 και επανέλθει στη Β Κατηγορία αλλά όπως αποδείχθηκε μόνο για μια χρονιά αφού υποβιβάστηκε εκ νέου ως προτελευταία στη βαθμολογία.   

Από τη σεζόν 2004-2005 έως και την σεζόν 2011-2012 η Δάφνη αγωνίστηκε στην Γ Κατηγορία χωρίς να έχει καταφέρει κάποια άνοδο.  

### Αδυναμία συμμετοχής και επανεμφάνιση

Τη σεζόν 2012-2013 η Δάφνη δεν δήλωσε συμμετοχή στην Γ Κατηγορία της Ε.Π.Σ. Αθηνών μένοντας ανενεργή για πρώτη φορά μετά από 86 χρόνια συνεχόμενης παρουσίας στα Πρωταθλήματα της ΕΠΣΑ. Τα τελευταία χρόνια οι διοικούντες του Π.Α.Ο. Ρουφ είχαν μετατρέψει την ομάδα σε φυτώριο τους και την τροφοδοτούσαν με ποδοσφαιριστές ενώ κάλυπταν και τα έξοδα για να αγωνίζεται η ομάδα στους επίσημους αγώνες της. Λόγο της οικονομικής κρίσης , που έπληξε την Ελλάδα , όμως η διοίκηση του Π.Α.Ο. Ρουφ απέσυρε την βοήθεια προς την Δάφνη και οι διοικούντες της δεν μπόρεσαν να υποστηρίξουν οικονομικά την συμμετοχή της στο Πρωτάθλημα της Γ κατηγορίας. Η ίδια κατάσταση επαναλήφθηκε και την σεζόν 2013-2014 με την Δάφνη να μένει ανενεργή για δεύτερη συνεχόμενη χρονιά.  

Τη σεζόν 2014-2015 η ομάδα επανεμφανίστηκε στα Πρωταθλήματα της Ε.Π.Σ.Α. αγωνιζόμενη στην Γ Κατηγορία.   

Tην αγωνιστική περίοδο 2019-2020 η Δάφνη κέρδισε την άνοδο στην Β Κατηγορία της Ε.Π.Σ. Αθηνών μετά από 13 χρόνια παραμονής στην Γ Κατηγορία ( και 2 που ήταν ανενεργή )   

### Απόλλων Αθηνών - Δάφνη
Το καλοκαίρι του 2020 η Δάφνη παραχώρησε τον αριθμό μητρώου της στην Ε.Π.Ο. και τα οικονομικά της στοιχεία στον Απόλλωνα Σμύρνης ο οποίος με την σειρά του μετονόμασε την ομάδα σε **Απόλλων Αθηνών - Δάφνη** και την στελέχωσε με ποδοσφαιριστές, προπονητές και τεχνικό επιτελείο των ακαδημιών ποδοσφαίρου του συλλόγου. Ουσιαστικά, η νέα ομάδα δημιουργήθηκε για να αποτελέσει φυτώριο του Απόλλωνα και αναδείξει ποδοσφαιριστές από την ακαδημία.   

Ως εκ τούτου η Δάφνη Αθηνών διαλύθηκε και έπαψε να υφίσταται δίνοντας τέλος σε μια πορεία 100 χρόνων στο Αθηναϊκό και Ελληνικό ποδόσφαιρο.

## Παραπομπές


## Δείτε επίσης
* Κατάλογος ποδοσφαιρικών σωματείων Ε.Π.Σ. Αθηνών

## Εξωτερικοί σύνδεσμοι
* Ο Π.Α.Ο. Δάφνη Αθηνών στην Ε.Π.Σ. Αθηνών
* Πρώην επίσημος ιστότοπος του Π.Α.Ο. Δάφνη Αθηνών
* Ιστορικό: Ποδοσφαιρικός Αθλητικός Όμιλος Δάφνη Αθηνών
* Δ΄ Κατηγορία Ε.Σ.Κ. Αττικής 2010–2011

Κατηγορία:Π.Α.Ο. Δάφνη Αθηνών
Κατηγορία:Ιδρύσεις αθλητικών συλλόγων το 1920
Κατηγορία:Αθλητικοί σύλλογοι Αθήνας
Κατηγορία:Ιδρύσεις ποδοσφαιρικών ομάδων το 1920
Κατηγορία:Ανενεργές ποδοσφαιρικές ομάδες Ελλάδας
Κατηγορία:Ελληνικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης το 1949
Κατηγορία:Σωματεία Ε.Σ.Κ.Α.